EGYÜTTMŰKÖDÉSI MEGÁLLAPODÁS

mely létrejött egyrészről

**NFFKÜ - Nemzetközi Fejlesztési és Forráskoordinációs Ügynökség Zártkörűen Működő Részvénytársaság**

Székhely: 1037 Budapest, Szépvölgyi út 39.

Képviseli: Váradi Imre László, Igazgatóság elnöke

Cégjegyzékszám: 01-10-047549

Adószám: 24134387-2-41

mint **Kedvezményezett**, másrészről

**Telki Község Önkormányzata**

Székhely: 2089 Telki, Petőfi utca 1.

Képviseli: Deltai Károly polgármester

Adószám: 15734862-2-13

Számlavezető pénzintézet: OTP Bank Nyrt

Számlaszám: 11742348-15441881

mint **Együttműködő partner** (együttesen a továbbiakban: **Felek**) – között a mai napon az alábbiak szerint:

**Előzmények**

Az Innovációs és Technológiai Minisztérium a „Micro elektromos hálózati mintaprojekt előkészítése Telki községben” megnevezésű projekt (a továbbiakban Projekt) keretében Támogatási szerződést kötött az NFFKÜ - Nemzetközi Fejlesztési és Forráskoordinációs Ügynökség Zártkörűen Működő Részvénytársasággal az alábbi szakmai feladatok elvégzésére:

* települési energia mérleg és térkép létrehozása;
* mintaprojekt előkészítő tanulmány elkészítése;
* szabályozói és szolgáltató oldali partnerség előkészítése.

Tekintettel arra, hogy Kedvezményezett Támogatási szerződésben rögzített egyes feladataihoz szükséges információk vonatkozásában - részleteiben: a települési energia mérleg és térkép elkészítéséhez szükséges Telki adatokhoz, a település fogyasztási helyeinek megjelenítésének alapinformációihoz, a Telki önkormányzat területén megvalósítandó erőműfejlesztés lehetséges helyszín adataihoz valamint a tervezett intelligens hálózati projekt helyi közösségbe vonásának alternatíváinak leképezéséhez szükséges helyi specifikációkhoz való hozzáférési jogosultság tekintetében - Telki Község Önkormányzata kizárólagos hozzáférési jogosultsággal rendelkezik illetve illetékességgel bír, Kedvezményezett 2021. január 25-én kelt felkérő levelében kérte Telki Község Önkormányzatának Projektben való együttműködését.

**1. Az együttműködés tárgya** (a továbbiakban Együttműködés)

Együttműködő partner a Projekt megvalósítása érdekében az Előzményben feltüntetett Támogatási szerződés „Települési energia mérleg és térkép létrehozása”, valamint „Szabályozói és szolgáltató oldali partnerség előkészítése” feladataihoz kapcsolódóan az alábbiakban részletezett részletes elemző tanulmányokhoz adatokat gyűjt össze és szolgáltat, adatsorokat és adatkimutatásokat készít el, az alábbiakban felsoroltak vonatkozásában :

 ***A. Energia térkép NEPLAN rendszerhez (ELMŰ kikérés)***

* Anonimizált Középfeszültségű hálózati modell (lehetőség szerint térkép alapú)
	+ Középfeszültségű hálózat műszaki adatai és topológiai adatai
	+ Középfeszültségű táppontokra aggregált adatok (fogyasztó szám, fogyasztás)
	+ Kisfeszültségű hálózat műszaki adatai és topológiai adatai
* Térségi mennyiségi jellemzők:
	+ alállomások, kapcsolóházak száma
	+ csomópontok száma
	+ ágak száma
	+ transzformátorállomások darabszáma
	+ transzformátorállomásonkénti aggregált adatok (modellben is szereplő azonosítóval):
		- kategóriánkénti (lakossági, üzleti, vezérelt stb..) fogyasztószám és éves fogyasztás
		- Háztartási méretű kiserőmű (HMKE) darabszám és beépített telj.
* Létesítményi beépített teljesítmények
* Önkormányzati létesítmények és az állami fenntartású köznevelési intézmények fogyasztása (időrendi táblázat, évszak / lehetőség szerint napszak bontásban
* önként csatlakozni szándékozó települési jogi személyek, vállalkozások, üzemek, kereskedelmi szolgáltatók, kulturális és sportlétesítmények fogyasztása
* Közvilágítás mennyiségi és fogyasztási adatai
* helyi hulladék áramok jellemzői (éves elszállítás- Kommunális és szelektív, zöld), szolgáltatói motivációk
1. ***Telki fogyasztási helyei geoinformációs rendszer (GIS) megjelenítés:***
* középületi Energia auditok (ha ezzel nem rendelkezik az önkormányzat akkor helyette elfogadható az épületek technikai adatai és üzemi elektromos fogyasztását tartalmazó leltári karton és szolgáltatói szerződések)
* az önként csatlakozni szándékozó jogi személyek ISO 50001/2018 adatai, amennyiben rendelkezésre állnak
1. ***Telki fotovoltaikus rendszer (PV)/Storage erőműfejlesztés lehetséges helyszín adatai***
2. ***Intelligens hálózati projekt közösségbe vonás:***
* Lehetőségek bemutatása a helyi közösség számára
* Előzetes MVT eredmény céljainak közösségi meghatározása
* közösségi projekt performansz megszervezése

Együttműködő partner az elkészült Adatsort/Adatkimutatást - Kedvezményezettel egyeztetve 2021.04.30.-ig - digitális, szerkeszthető formában bocsátja Kedvezményezett részére.

Az intelligens hálózati projekt közösségbe vonás feladatot az Együttműködő partner az előzményekben említett projekt végéig, azaz 2021.08.31-ig folyamatosan végzi.

**2. Együttműködő partneri díj**

2.1. Együttműködő partner jelen megállapodás tárgyában meghatározott, 1. pontja szerinti feladatokban való együttműködésért Kedvezményezett **1.181.102,-Ft + ÁFA**, azaz **egymilliószáznyolcvanegyezerszázkettő forint + ÁFA** együttműködő partneri díjat fizet Együttműködő partnernek.

2.2. Kedvezményezett az együttműködő partneri díjat egyösszegben fizeti meg. Kedvezményezett az Együttműködő partner szerződésszerű együttműködéséről cégszerű aláírással ellátott nyilatkozatot állít ki. Az együttműködő partneri díjat Kedvezményezett számla ellenében, legkésőbb a számla kézhezvételétől számított 30 napon belül megfizeti Együttműködő partner részére, Együttműködő partner OTP banknál vezetett 11742348-15441881 számú bankszámlájára történő befizetéssel vagy átutalással.

2.3. Együttműködő partner tudomásul veszi, hogy amennyiben a számla tartalmi vagy egyéb formai okokból nem felel meg a jelen szerződésnek és a vonatkozó jogszabályoknak, azaz nem befogadható, a fizetési határidő a befogadható számla beérkezésének napjától számítódik.

**3. Felek kötelezettségei és jogai az együttműködés során**

3.1. Kedvezményezett köteles – Együttműködő partner előzetes írásbeli tájékoztatása alapján – az 1. pontban meghatározott együttműködéshez szükséges dokumentumokat és információkat Együttműködő partner rendelkezésére bocsátani.

3.2. Felek rögzítik, hogy Kedvezményezett a tájékoztatási kötelezettségét írásban, elsősorban elektronikus úton vagy tértivevényes levél útján köteles teljesíteni.

3.5. Felek rögzítik, hogy Kedvezményezett köteles jelen megállapodásban foglalt fizetési kötelezettségeit a szerződésben foglalt határidőn teljesíteni.

3.6. Együttműködő partner kijelenti, hogy a jelen szerződés 1. pontjában meghatározott adatigénylések tekintetében teljeskörű jogosultságokkal rendelkezik, valamint az együttműködés során teljesítendő adatszolgáltatáshoz megfelelő információkkal, képzettséggel és szakmai gyakorlattal rendelkezik, és ezt a jelen szerződés hatálya alatt mindvégig fenntartja.

3.7. Együttműködő partner vállalja, hogy haladéktalanul tájékoztatja Kedvezményezettet a megállapodás megvalósítását befolyásoló minden lényeges körülményről, a megszerzett tapasztalatról és információról. Kedvezményezett ezen túl is jogosult Együttműködő partnertől tájékoztatást, információt kérni jelen a megállapodás teljesítésével kapcsolatban, Együttműködő partner szükség szerint telefonos, e-mail útján történő, valamint előzetes egyeztetés alapján személyes konzultációs lehetőséget biztosít Kedvezményezett részére.

3.8. Együttműködő partner jelen megállapodás teljesítése során igénybe veheti más személy közreműködését, harmadik személyt a teljesítésbe saját költségére és felelősségére bevonhat.

3.9. Felek jelen megállapodás aláírásával kijelentik, hogy a megállapodás megvalósítása során tudomásukra jutott szakmai és pénzügyi információkat bizalmasan kezelik, azt harmadik félnek nem adják ki.

3.10. Együttműködő partner tudomásul veszi, hogy Kedvezményezett nevében jogokat nem szerezhet, és kötelezettségeket nem vállalhat.

**4. A megállapodás időtartama és megszűnése**

4.1. Felek rögzítik, hogy jelen megállapodást 2021.február hó 1. napjától kezdődő hatállyal 2021. augusztus 31. napjáig fennálló határozott időtartamra kötik. Jelen megállapodás automatikusan hatályát veszíti, amennyiben az Előzményében feltüntetett - az Innovációs és Technológiai Minisztérium és a Kedvezményezett között létrejött – szerződés bármely oknál fogva megszűnik.

4.2. A megállapodás a fentieken túl akkor is megszűnik, ha

* bármelyik fél a jelen megállapodást a másik félhez címzett egyoldalú írásbeli nyilatkozatával, 30 napos felmondási határidő mellett, indoklási kötelezettség nélkül felmondja;
* a jogi személy szerződő Fél megszűnik, kivéve, ha a megszűnő jogi személynek jogutódja van;
* ha bármelyik féllel szemben csőd-, illetve jogerős bírói határozattal felszámolási eljárás indul, adószáma törlésre kerül, vagy végelszámolás alá kerül;
* ha bármelyik fél jogszabályon vagy jelen megállapodáson alapuló titoktartási kötelezettségét megszegi;
* ha bármelyik fél magatartásával, eljárásával felróhatóan a másik fél jó hírnevét megsérti.

4.3. Jelen megállapodás bármely okból való megszűnése vagy megszüntetése esetén a Felek kötelesek egymással elszámolni.

**5. Felek együttműködése, titoktartási kötelezettség**

5.1. Felek kölcsönösen, haladéktalanul és maradéktalanul egymás tudomására hozzák azon értesüléseiket, tényeket és körülményeket, melyek a megállapodás megvalósítását esetlegesen akadályozzák, arra befolyással vannak, illetve lehetnek. Felek kölcsönösen, illetve külön-külön is megteszik mindazokat az intézkedéseket, nyilatkozatokat, amelyek a megállapodás megvalósítását akadályozó körülmények elhárításának érdekében szükségesek.

5.2. Kedvezményezett és Együttműködő partner kölcsönösen kötelezettséget vállal arra, hogy az általuk akár egymásnak, akár harmadik félnek szolgáltatott adatok a valóságnak megfelelnek.

5.3. Felek és közreműködőik a rendelkezésükre bocsátott tényeket, dokumentumokat, adatokat, információkat, az ezekből levonható következtetéseket azok megjelenési formájától függetlenül bizalmasan, üzleti titokként kötelesek kezelni, azokat kizárólag a megállapodás megvalósításának érdekében használhatják fel, azokat a másik fél érdekeit veszélyeztető vagy sértő módon nem kezelhetik és harmadik fél részére sem szóban, sem írásban nem szolgáltathatják ki, kivéve, ha erre őket jogszabály rendelkezése vagy a másik fél írásos beleegyezése kifejezetten feljogosítja. A titoktartási kötelezettség a feleket határidő nélkül köti. A titoktartási kötelezettség megszegése szerződésszegésnek minősül, felek a titoktartási kötelezettségük megszegése által egymásnak közvetlenül vagy közvetve, a másik félnek vagy érdekkörének okozott károkért korlátlanul felelnek.

**6. Szellemi alkotásokkal kapcsolatos rendelkezések**

6.1. Szerződő felek a jelen szerződés keretében átadandó szellemi alkotásokkal kapcsolatos jogaikat és kötelezettségeiket a szerzői jogról szóló 1999. évi LXXVI. törvény (a továbbiakban: „Szjt.”) rendelkezései – mint a jelen szerződés rendelkezéseihez képest alkalmazandó háttérjogszabály – alapján az alábbiak szerint rendezik.

6.2. Együttműködő partner a jelen megállapodás keretében kizárólagosan, mindenféle időbeli, területi és egyéb (így különösen a felhasználás módját érintő) korlátozás nélkül átruházza Kedvezményezettre az általa elkészített szellemi alkotáson fennálló tulajdonjogát és valamennyi szerzői vagyoni jogát, amely kapcsán a hatályos jogszabályok a jogátruházást nem zárják ki. A jogátruházás a szellemi alkotások Kedvezményezett részére történő átadásával történik. Az átadással a szellemi alkotás és annak valamennyi eleme tulajdonosává és kizárólagos jogosultjává Kedvezményezett válik, melynek eredményeképpen Kedvezményezett lesz jogosult a szellemi alkotás mindenféle korlátozásoktól mentes, kizárólagos felhasználására és a szerzői vagyoni jogok akár egyedüli, akár harmadik személyekkel együttesen történő gyakorlására, továbbadására. Felek megállapodnak abban, hogy az olyan szellemi alkotásokra vonatkozó felhasználási jogok tekintetében, amelyek esetében a hatályos jogszabályok a vagyoni jogok átruházását nem teszik lehetővé, Kedvezményezett azok átadásával időbeli és területi korlátozás nélkül, kizárólagos jellegű, valamennyi ismert felhasználási módra (a módosítás, az átdolgozás, az átdolgoztatás, a másolás, a többszörözés, a visszafejtés és a felhasználási engedély harmadik személy részére történő tovább engedélyezésének jogát is ide értve) kiterjedő felhasználási engedélyt kap Együttműködő partnertől.

6.3. Felek megállapodása alapján Együttműködő partnernek fizetendő Együttműködő partneri díj tartalmazza a jelen megállapodás keretében átadásra kerülő szellemi alkotások jogátruházásának ellenértékét, illetve a felhasználási díjat is, amelynek mértékét a felek arányosnak ismernek el.

6.4. Együttműködő partner a megállapodás megvalósítása során csak olyan szerzői, szabadalmi vagy védjegy oltalom alatt álló dokumentációt, művet, alkotást, terméket stb. használhat fel, amelyre vonatkozóan a megfelelő szerzői jogosultsággal rendelkezik. A szellemi alkotásokkal kapcsolatos jogokért Együttműködő partner jogszavatosságot vállal, ennek nem teljesülése esetén Együttműködő partner teljes kártérítési felelősséggel tartozik, Kedvezményezettel szemben köteles ezen a jogcímen előterjesztett követelésekért helytállni. Együttműködő partner kötelezettséget vállal arra, hogy Kedvezményezett minden ezzel kapcsolatban felmerült kárát és költségét haladéktalanul megtéríti, illetőleg e károk alól Kedvezményezett teljes mértékben mentesíti.

**7. Kapcsolattartás, adatvédelem**

7.1. Felek a jelen megállapodással kapcsolatos nyilatkozatok megtételére jogosult kapcsolattartóként az alábbi személyeket jelölik meg:

Kedvezményezett részéről:

Név: Váradi Imre László

E-mail: varadi@nffku.hu

Tel.: +36 20 332 4782

Együttműködő partner részéről:

Név: Deltai Károly polgármester

E-mail: polgarmester@telki.hu

Tel.: 26-920-801

7.2. Felek megállapodnak, hogy a jelen megállapodás megvalósítása során a 2018. május 25. napjától hatályos Általános Adatvédelmi Rendelet (az Európai Parlament és a Tanács (EU) 2016/679 rendelete, a továbbiakban: „Általános Adatvédelmi Rendelet”) és egyéb vonatkozó, hatályos jogszabályi előírások, valamint a Kedvezményezett weboldalán (http://nffku.hu/) elérhető Adatkezelési Szabályzata és az Adatkezelési Szabályzat 2. számú mellékletét képező Adatkezelési Tájékoztatója szerint járnak el. Felek a megállapodásban meghatározott elérhetőségeket olyan személyes adatoknak minősítik, amelyek a jelen megállapodással létesített jogviszony teljesítéséhez, fenntartásához szükségesek. Együttműködő partner jelen megállapodás aláírásával hozzájárul, hogy Kedvezményezett a jelen megállapodás megkötése és megvalósítása során a tudomására jutott személyes adatokat a szerződés teljesítéséhez szükséges mértékben és módon kezelje, azokról adott és indokolt esetben Kedvezményezett, illetve Együttműködő partner tevékenységét ellenőrző szervek részére adatot szolgáltasson.

**8. Záró rendelkezések**

8.1. Szerződő felek rögzítik, hogy a tértivevényes ajánlott levél útján postai úton megküldött, a jelen szerződésben meghatározott és az annak alapján küldendő értesítéseket, felhívásokat és egyéb okiratokat a kézbesítés megkísérlésének napján kézbesítettnek kell tekinteni, ha a címzett az átvételt megtagadta. Ha a kézbesítés azért volt eredménytelen, mert a címzett az okiratot nem vette át (az a feladóhoz „nem kereste” jelzéssel érkezett vissza), az okiratot a postai kézbesítés megkísérlésének napját követő ötödik munkanapon kézbesítettnek kell tekinteni.

8.2. Amennyiben jelen megállapodás valamely rendelkezése részben vagy teljesen érvénytelen lenne, vagy azzá válna, ez a megállapodás többi rendelkezéseinek érvényességét nem érinti. Felek kötelesek az érvénytelen rendelkezés helyett olyan megfelelő érvényes rendelkezést elfogadni, mely gazdasági szempontból legközelebb áll ahhoz, amit Felek akartak vagy akarhattak, ha a rendelkezés érvénytelenségét előre látták volna; ez megfelelően alkalmazandó joghézag esetén is.

8.3. Jelen megállapodás módosítása vagy megszüntetése kizárólag írásban érvényes.

8.4. Jelen megállapodásra, valamint a jelen megállapodásban nem szabályozott kérdésekben a Polgári Törvénykönyv rendelkezései az irányadóak.

8.5. A jelen szerződéssel kapcsolatosan felmerült vitás ügyeket Szerződő felek megkísérlik kölcsönös megegyezés útján rendezni. Ennek sikertelensége esetére felek alávetik magukat a Magyar Kereskedelmi és Iparkamara mellett szervezett Állandó Választottbíróság (Budapest) kizárólagos döntésének azzal, hogy a Választottbíróság a saját Eljárási Szabályzata szerint jár el. A jelen megállapodás a választottbíráskodásról szóló 2017. évi LX. tv. szempontjából egyben választottbírósági szerződésnek is minősül. Felek megállapodnak, hogy a választottbírók száma egy és az eljárásra a Választottbíróság eljárási szabályzata az irányadó.

8.6. Felek rögzítik, hogy a megállapodás kettő eredeti példányban készül, melyből egy példány Kedvezményezettet, egy példány Együttműködő partnert illeti meg.

Felek egyebekben megállapodni nem kívánnak, jelen megállapodást, annak elolvasása után, mint akaratukkal mindenben megegyezőt, jóváhagyólag írják alá.

|  |  |
| --- | --- |
| Budapest, 2021.**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** **Kedvezményezett****NFFKÜ Zrt.** Váradi Imre László az Igazgatóság elnöke | **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_****Együttműködő partner**Telki Község ÖnkormányzataDeltai Károlypolgármester |
|  |  |